ГущIэгъу зыхэлъхэм зыхуагъазэ
«Эльбрусоид» фондым и жэрдэмкIэ, КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм иджыблагъэ щекIуэкIащ зэIущIэ щхьэпэ. Ар теухуауэ щытащ сабий зеиншэхэр унагъуэхэм бын пэлъытэу къащтэу япIыныр ар зыщыщ лъэпкъым, зэрихьэ унагъуэцIэм тещIыхьауэ, япэм зэрыщытам хуэдэу, гъэувыным. Зэхуэсым хэтащ КъБР-м и Парламентым и депутатхэр, КъБР-м Егъэджэныгъэмрэ щIэныгъэмкIэ, Лэжьыгъэмрэ социальнэ зыужьыныгъэмкIэ и министерствэхэм я IэщIагъэлIхэр, республикэм щыIэ жылагъуэ, дин, лъэпкъ щэнхабзэ центрхэм я лIыкIуэхэр.
Мы зэманым Къэбэрдей-Балъкъэрым щопсэу адэ-анэ зыщхьэщымытыж сабий 376-рэ. Абыхэм ящыщу 67-р ныкъуэдыкъуэщ. Апхуэдэу абыхэм я процент 80-м нэсыр «социальнэ зеиншэкIэ» дызэджэхэрщ — я быныр япIыжынымкIэ хуитыныгъэхэр къызыIаха адэ-анэхэм я сабийхэрщ. Нэхъыжьхэм я нэIэм щIэмытыж апхуэдиз сабийм я Iуэху бгъэтэрэзын папщIэ, къэгъэсэбэпын хуейщ Кавказым игъащIэми щытепщэу щыта лъэпкъ зэхущытыкIэхэр, зэпыщIэныгъэхэр. А Iуэхум елэжьын къызэгъэпэщакIуэ комитет щыхахащ зэIущIэм. Абы и къа- лэн нэхъыщхьэхэм ящыщщ КъБР-м и социальнэ IуэхущIапIэхэм щыпсэу сабий зеиншэхэм ятеухуа хъыбар псори зэхуахьэсыну. Сабий къэзыщтэну, зыпIыну хуей унагъуэхэм щхьэкIэ комитетым хэтхэм яубзыхунущ абыкIэ щыIэ хабзэхэр, лъэпощхьэпоуншэу Iуэхур зэфIэха хъун папщIэ. КъинэмыщIауэ, абыхэм зэпащIэнущ, зэхуагъэзэнущ сабий зеиншэхэр зыпIыжыфыну я Iыхьлыхэмрэ ахэр иджыпсту щыпсэу социальнэ IуэхущIапIэхэм я лэжьакIуэхэмрэ.
КъызэгъэпэщакIуэ комитетым хагъэхьащ КъБР-м Егъэджэныгъэмрэ щIэныгъэмкIэ, ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ, Лэжьыгъэмрэ социальнэ зыужьыныгъэмкIэ и министерствэхэм я IэщIагъэлIхэр, КъБР-м щыла- жьэ дин зэгухьэныгъэхэм, «Эльбрусоид», «Къэбэрдей Адыгэ Хасэ» жылагъуэ зэгухьэныгъэхэм, «Вече» урыс щэнхабзэмрэ тхыдэмкIэ зэгухьэныгъэм я лIыкIуэхэр.
ЗэIущIэм хэтахэм къызэрыхагъэщамкIэ, сабий зеиншэхэм я Iуэху зыIутым, я псэукIэм теухуа тхыгъэхэр, нэтынхэр нэхъыбэIуэрэ щагъэхьэзырыпхъэщ республикэм и цIыхубэ хъыбарегъащIэ IэнатIэхэм.
ПЩЫГЪУЭШ Iэсият.
